La Clavaria de Sant Roc 2018 posa en escena “El Amor Brujo” en el Centre Cultural Tívoli
2025-07-24

De la mà de la Clavaria de Sant Roc 2018, i sota la batuta del Clavari Major, Eros Quesada, el Centre Cultural Tívoli obrirà les seues portes, el pròxim 5 de novembre a les 12 hores, a El Amor Brujo, de Manuel de Falla, en la seua versió original de 1915. Una posada en escena que compta amb la col·laboració de l’Ajuntament de Burjassot i de l’Agrupació Musical Los Silos.

El donatiu per a poder gaudir de la representació és de 10€ mentre que si es vol gaudir, a més, del vi d’honor posterior i de la companyia dels artistes, departint amb ells i canviant impressions de l’obra, el donatiu és de 12€. Els donatius poden realitzar-se en l’oficina dels Clavaris de Sant Roc, en la Plaça de l’Ajuntament de Burjassot, antiga biblioteca municipal, de dilluns a divendres, de 19 a 21 hores.

Amb escenografia i producció pròpia, la representació comptarà amb la cantadora de Granada Mely Zafra i la Balladora Silvia Martínez, tot sota la direcció, com s’ha assenyalat, d’Eros Quesada. A més, Jesús Pérez serà el director d’escena.

En 1915, Manuel de Falla transformava, la primera versió d’El Amor Brujo per a orquestra simfònica, en una de les seues obres més importants, amb tres cançons curtes per a mezzosoprano. Amb aquest format, El Amor Brujo va triomfar com moltes altres obres de Falla.

Una oportunitat sense igual de gaudir d’aquesta gran creació musical sense necessitat d’eixir de Burjassot i de mans d’un gran elenc artístic. Una ocasió única de gaudir de la música.